google/wiki40b huggingface dataset:
Λέοναρντ Νίμοϊ

Mr. Spock

Ο Νίμοϊ έφτασε στο απόγειο της δημοφιλίας του, με τη συμμετοχή του στη σειρά Σταρ Τρεκ (1965-1969), όπου υποδύθηκε με μεγάλη πειστικότητα τον κο Σποκ (Mr Spock) έναν φλεγματικό εξωγήινο, αξιωματούχο-συγκυβερνήτη του πληρώματος του φανταστικού διαστημόπλοιου "Έντερπραϊζ". Η σειρά γνώρισε πολύ μεγάλη επιτυχία και είχε ως επακόλουθο την παραγωγή επτά σχετικών ταινιών, στις οποίες ο Νίμοϊ επίσης συμμετείχε, όπως και σε άλλες σειρές του ιδίου είδους. Ο χαρακτήρας του Σποκ βραβεύθηκε ως ένας από τους 50 κορυφαίους τηλεοπτικούς, ενώ χάρισε στον Νίμοϊ τρεις τιμητικές υποψηφιότητες για βραβεία Emmy. Την εμπειρία του σαν "κος Σποκ", ο Νίμοϊ κατέγραψε σε δυο αυτοβιογραφίες του με τίτλους "Δεν είμαι ο Σποκ" (1975) και "Είμαι ο Σποκ" (1995).
Εκτός της σειράς "Σταρ Τρεκ", ο Νίμοϊ πρωταγωνίστησε και στο επίσης γνωστό σίριαλ "Mission: Impossible".

Θάνατος

Ο Νίμοϊ απεβίωσε στις 27 Φεβρουαρίου του 2015 σε ηλικία 83 ετών.
Εκλογές στην Αίγυπτο

Εκλογές στην Αίγυπτο διεξάγονται για Πρόεδρο και μονοθάλαμο Κοινοβούλιο. Ο Πρόεδρος της Αιγύπτου εκλέγεται από το λαό με καθολική ψηφοφορία για 4 χρόνια.
Το δικαίωμα ψήφου είναι καθολικό και η ψηφοφορία είναι υποχρεωτική για όλους τους Αιγύπτιους πολίτες, ανεξαρτήτως φύλου, ηλικία 18 ετών και άνω. Η μη συμμετοχή σε εκλογές επισείει την επιβολή προστίμου ή και φυλάκισης.

Εκλογές για τη Σούρα (2012)

Οι τελευταίες βουλευτικές εκλογές για την ανάδειξη των μελών του Συμβουλίου (Shura), της άνω βουλής της Αιγύπτου, διενεργήθηκαν σε δύο γύρους, στις 29 Ιανουαρίου και τις 22 Φεβρουαρίου του 2012.
Με βάση το σύστημα που ίσχυε την περίοδο των εκλογών, από τα 270 μέλη του συμβουλίου, εκλέγονται τα 180, ενώ 90 διορίζονται από τον πρόεδρο.
Στη σύνθεση του νέου Συμβουλίου, την πλειοψηφία των εδρών κατέλαβε το κόμμα της Ελευθερίας και Δικαιοσύνης, με 105 έδρες. Ακολούθησε η συμμαχία του Ισλαμικού Μπλοκ (με κύριο μέλος της το Αλ Νουρ) με 45 έδρες, το Al-Wafd με 14 έδρες, η συμμαχία του Αιγυπτιακού Μπλοκ με 8 έδρες, το κόμμα της Ελευθερίας με 3, το κόμμα της Δημοκρατικής Ειρήνης με 1 έδρα, ενώ υπήρχαν και 4 ανεξάρτητα μέλη.
Μετά την ανατροπή του Μοχάμεντ Μόρσι στις αρχές Ιουλίου του 2013, ο υπηρεσιακός Πρόεδρος της Αιγύπτου Αντλί Μανσούρ ανακοίνωσε τη διάλυση της Σούρα.

Συνταγματικά δημοψηφίσματα 2011-2014

Έπειτα από την πτώση του Μουμπάρακ και την παράδοση της εξουσίας στον στρατό, ακολούθησε η διεξαγωγή συνταγματικού δημοψηφίσματος, στις 19 Μαρτίου 2011, κατά το οποίο οι πολίτες ενέκριναν σε ποσοστό 77% τις αλλαγές στο Σύνταγμα. Το 23% των ψηφισάντων ήταν αντίθετο στις αλλαγές, με την συμμετοχή να διαμορφώνεται στο 41%. Οι συνταγματικές μεταρρυθμίσεις που εγκρίθηκαν συμπεριλαμβάνουν τον περιορισμό στο όριο θητείας στην προεδρία σε 2 θητείες (τετραετείς), στην επίβλεψη των εκλογών από δικαστές, στο προαπαιτούμενο για έναν πρόεδρο να διορίζει αντιπρόεδρο, στη σύσταση επιτροπής με σκοπό να θεσπιστεί νέο Σύνταγμα έπειτα από την διεξαγωγή βουλευτικών εκλογών και την ευκολότερη πρόσβαση των υποψηφίων στις προεδρικές εκλογές με την μέθοδο των 30.000 υπογραφών από τουλάχιστον 15 επαρχίες.
Ακολούθησε η διεξαγωγή νέου συνταγματικού δημοψηφίσματος σε 2 γύρους στις 15 και στις 22 Δεκεμβρίου 2012. Η Αντιπολίτευση κατηγόρησε τους Αδελφούς Μουσουλμάνους για νοθεία, ενώ σημειώθηκαν και επεισόδια.
Το σχέδιο Συντάγματος εγκρίθηκε με ποσοστό 63,8% υπέρ έναντι 36,2% κατά και τέθηκε σε ισχύ στις 25 Δεκεμβρίου 2012.
Έπειτα από την ανατροπή του προέδρου Μόρσι με πραξικόπημα το 2013, τέθηκε σε δημοψήφισμα ένα νέο σχέδιο Συντάγματος. Στις 14 και 15 Ιανουαρίου 2014 οι πολίτες υπερψήφισαν το νέο Σύνταγμα με ποσοστό 98,1%.
Μακάριος Μελισσηνός

Βιογραφία

Καταγόταν από οικογένεια ταπεινής καταγωγής, γνωστής ως « Μελισσουργού », την οποία ο ίδιος, καθώς και ο αδερφός του επιχείρησαν να συνδέσουν με την λαμπρή βυζαντινή οικογένεια των Μελισσηνών, μέσω διαφόρων τεχνασμάτων.
Μητροπολίτης της Μονεμβασίας, ήλθε σε σύγκρουση με τον Μητροπολίτη της Χριστιανουπόλεως το 1570, σχετικά με την εκκλησιαστική δικαιοδοσία επί της Επισκοπής της Ανδρούσσας στη Μεσσηνία. Προκειμένου να ενισχύσει τις διεκδικήσεις του, πλαστογράφησε, τότε, δύο ψευδή χρυσόβουλα του Ανδρόνικου Β΄.
Τιθέμενος με το μέρος των Καθολικών δυνάμεων στην διάρκεια του Πολέμου της Κύπρου (Ναυμαχία της Ναυπάκτου), υποχρεώθηκε να αναζητήσει καταφύγιο στην Ιταλία, όπου και ευρέθηκε το 1572. Μετέβη για διάστημα αρκετών μηνών στην Ισπανία το 1573, όπου και συνάντησε σειρά μελών της αυλής του Βασιλέα Φιλίππου Β΄ της Ισπανίας.
Απεβίωσε τον Σεπτέμβριο του 1585 στη Νάπολι, όπου και ετάφη.

Ο « Ψευδοσφραντζής »

Η διήγηση του Σφραντζή είναι γνωστή ως Chronicon Minus ή Μικρόν Χρονικόν, ενώ η πλαστογράφηση του Μελισσηνού είναι γνωστή ως Chronicon Maius ή Μέγα Χρονικόν. Παρά το γεγονός πως ο Μακάριος Μελισσηνός επαναχρησιμοποιεί κατά κύριο λόγο τα κείμενα του Σφραντζή, ωστόσο προσθέτει σειρά πληροφοριών οι οποίες συχνά αποτελούν αποκυήματα της φαντασίας του ή προέρχονται από άλλους ιστορικούς (τον Λεονάρδο τον Χίο, μεταξύ άλλων), των οποίων, όμως, παραποιεί τα κείμενα. Η συγκεκριμένη απάτη αποκαλύφθηκε στην διάρκεια της δεκαετίας του 1930, κατόπιν σχετικών ερευνών του Ρεϊμόν-Ζοζέφ Λενέρτζ, μεταξύ άλλων. Ωστόσο, έως και την δεκαετία του 1970, ιστορικοί ασχολούμενοι με την άλωση της Κωνσταντινούπολης, όπως ο Στίβεν Ράνσιμαν, εξακολουθούσαν να χρησιμοποιούν πληροφορίες προερχόμενες από το Chronicon Majus σχετικά με την πολιορκία, ισχυριζόμενοι πως ο Μελισσηνός εξέδωσε, μόνον, τις σημειώσεις του Σφραντζή τις οποίες ο ίδιος είχε πάρει στην διάρκεια της πολιορκία και οι οποίες, ωστόσο, είχαν εξαφανισθεί μετά την αιχμαλωσία του. Πάραυτα, πιο πρόσφατες έρευνες, μεταξύ άλλων, του Μάριου Φιλιππίδη κατέδειξαν πως η απάτη αφορούσε στην πραγματικότητα το σύνολο των κειμένων του Μελισσηνού.
Η ονομασία του Ψευδοσφραντζή χρησιμοποιείται σε ορισμένες περιπτώσεις για την αναφορά στο πρόσωπο του Μακάριου Μελισσηνού.
Έντνα Πάρκερ

Βιογραφία

Γεννήθηκε στην κομητεία Σελμπάι στην Ιντιάνα, στις 20 Απριλίου 1893. Παντρεύτηκε τον Ερλ Πάρκερ, το 1911, ο οποίος πέθανε το 1938. Ο γιος τους απεβίωσε το 1998, σε ηλικία 84 ετών.
Η Πάρκερ έζησε τα τελευταία χρόνια στη γενέτειρά της, μαζί με άλλους συνταξιούχους. Τον Απρίλιο του 2007, σε ηλικία 114 ετών συναντήθηκε με τη δεύτερη γηραιότερη κάτοικο της Ιντιάνας και πέμπτη μεγαλύτερη στον κόσμο, την Μπέρθα Φράι, όταν εκείνη ήταν 113 ετών. Έτσι, σημειώθηκε το ρεκόρ της μεγαλύτερης αθροιστικής ηλικίας στη διάρκεια συνάντησης δύο υπεραιωνόβιων, στα 227 χρόνια και 142 ημέρες.
Η Πάρκερ απεβίωσε στις 26 Νοεμβρίου του 2008, σε ηλικία 115 ετών 7 μηνών. Με το θάνατό της έγινε γηραιότερο εν ζωή πρόσωπο στον κόσμο η Πορτογαλίδα Μαρία ντε Ζεσούς.
Μεθώνη Περσίδος

Η Μεθώνη της Περσίδος αναφέρεται από τον Στέφανο τον Βυζάντιο. Οι ξένοι μελετητές υποστηρίζουν ότι πρόκειται για την πόλη Μαίτονα του Κλαυδίου Πτολεμαίου κοντά στα σύνορα με την Σουσιανή. Πιθανότατα -εάν βέβαια ιδρύθηκε κατά την ελληνιστική περίοδο- να την αποίκησαν Έλληνες από την Μεθώνη της Πιερίας, μια αποικία των Ερετριέων του 8ου αιώνα π.Χ.. Άγνωστη η σημερινή της τοποθεσία.
Καλανίστρα Αχαΐας

Τοπική Κοινότητα Καλανίστρας

Στην Τοπική Κοινότητα Καλανίστρας υπάγεται επίσης το χωριό Ροδιά (παλιά ονομασία: Μπούγα). Η έκταση της τοπικής κοινότητας ανέρχεται στα 21.535 στρέμματα και ο συνολικός μόνιμος πληθυσμός της ανέρχεται στους 107 κατοίκους (Καλανίστρα: 51 κάτοικοι· Ροδιά: 56 κάτοικοι).

Ονομασία

Για την ονομασία του χωριού η πιο διαδεδομένη άποψη θεωρεί ότι προέρχεται από την λέξη της βυζαντινής περιόδου "κάλανος" η οποία σημαίνει υπόγεια δίοδος, υπόνομος ενώ σήμερα έχει την σημασία του τεχνητού τρόπου αποχέτευσης των νερών. Άλλη άποψη, ωστόσο, θεωρεί ότι πρόκειται για αναγραμματισμό της λέξης "κάναλος", δηλ. την ποτίστρα για τα ζώα που χρησιμοποιούν οι κτηνοτρόφοι στα ορεινά χωριά.

Ιστορικά στοιχεία

Κατά την ύστερη περίοδο της Τουρκοκρατίας η Καλάνιστρα απετέλεσε έδρα και φέουδο νόθου κλάδου της Οικογένειας Δεληγιάννη-Παπαγιαννόπουλου, που ήταν εχθρικά διακείμενη προς τους Λόντους από τον γειτονικό Κάλανο, λόγω του διαρκούς ανταγωνισμού των δύο οικογενειών για την επικράτηση στα Νεζεροχώρια και την πρωτοκαθεδρία στον Μωριά.
Αναφέρεται στα 1805-1806 από τον άγγλο περιηγητή W.M. Leake ως Καλάνιστρα, ενώ στα 1816 ο Πουκεβίλ την αναφέρει ως "Καλάντιστρα".
Κατά την διάρκεια του Δεύτερου Παγκοσμίου Πολέμου οι Γερμανοί κατέστρεψαν στα 1943 τα 4 από τα 66 σπίτια του χωριού.

Διοικητική εξέλιξη

Στις 20/04/1835 υπήχθη στον νεοσύστατο τότε Δήμο Νεζερών ενώ στις 08/03/1841 (ΦΕΚ 5Α), με την κατάργηση του Δήμου Νεζερών, προσαρτάται στον τότε Δήμο Φαρών. Με το ΦΕΚ 256Α της 28/08/1912, και την κατάργηση των δήμων, αποσπάται από τον Δήμο Φαρών και ορίζεται έδρα της νεοσύστατης τότε Κοινότητας Καλάνιστρας. Στις 16/10/1940 η ονομασία του χωριού διορθώθηκε από Καλάνιστρα σε Καλανίστρα, ομοίως και της κοινότητας. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στον νέο Δήμο Φαρρών μέχρι το 2010 που εντάχθηκε στο Δήμο Ερυμάνθου (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".

Αξιοθέατα

Στην περιοχή του χωριού ο επισκέπτης μπορεί να δει τους παραδοσιακούς νερόμυλους και τις νεροτριβές, τα λείψανα οικισμού μυκηναϊκής εποχής στη θέση "Πυργάκι", τα παραδοσιακά πέτρινα σπίτια, τις βρύσες, τα κάτασπρα δρομάκια μέσα στο χωριό, την πετρόκτιστη κεντρική εκκλησία του χωριού που είναι αφιερωμένη στον Άγιο Χαράλαμπο και τα όμορφα ξωκλήσια (του Αγίου Αθανασίου, του Αγίου Μάμαντος, του Προφήτη Ηλία, της Αγίας Παρασκευής, του Αγίου Φανουρίου και του Αγίου Γεωργίου) καθώς και, στην ευρύτερη περιοχή των Νεζερών, τη Μονή των Νεζερών, που είναι χτισμένη πάνω σε ένα σπήλαιο κοντά στον ποταμό Πείρο.
Χανς Ζαξ

Βιογραφία

Γεννήθηκε στη Νυρεμβέργη. Το επάγγελμά του ήταν υποδηματοποιός, αλλά σύντομα τον κέρδισε η τέχνη. Για πέντε χρόνια (1510-1515) περιόδευε στη Γερμανία ως αρχιτραγουδιστής. Ήταν πολυγραφότατος. Έγραψε περισσότερα από 200 θεατρικά έργα και περισσότερα από 6.000 ποιήματα. Είναι γνωστός κυρίως για τις 85 του "Fastnachtspiele" («Φάρσες του Καρνάβαλου», 1517-1563). Ήταν οπαδός της θρησκευτικής μεταρρύθμισης και ένα ποίημά του, «Το αηδόνι της Βυρτεμβέργης» (1523), συνέλαβε πολύ στη διάσοσή της. Το έργο του έμενε άγνωστο ώσπου ο Γκαίτε το έκανε γνωστό στο γερμανικό κοινό. Η Ευρώπη τον γνώρισε το 19ο αι., όταν ο Ρίχαρντ Βάγκνερ τον χρησιμοποίησε ως έναν από του ήρωες στο έργο του «Οι αρχιτραγουδιστές της Νυρεμβέργης».
Audi 200

Κινητήρες

Οι διαθέσιμοι κινητήρες ήταν και πάλι πεντακύλινδροι σε σειρά, όλοι βενζίνης, με χωρητικότητες 2.1 λίτρα και 2.3 λίτρα, με αποδόσεις από 136 έως 182 ίππους στην έκδοση 2.1 Turbo. Το 1983 μάλιστα, το Audi 200 2.1 Turbo χωρίς καταλύτη, ήταν ένα από τα ταχύτερα αυτοκίνητα παραγωγής παγκοσμίως, με επιτάχυνση 0 - 100 χλμ/ώρα σε 8,1 δευτερόλεπτα και τελική ταχύτητα 230 χλμ/ώρα.
Από τον Αύγουστο του 1984, εμφανίστηκε και έκδοση με κινητήρα 2.2 λίτρων, ο οποίος τον Αύγουστο του 1985 απέκτησε στάνταρ υπερτροφοδότηση. Τον Φεβρουάριο του 1989 εμφανίστηκε η ισχυρότερη έκδοση στην ιστορία του μοντέλου, το 2.2 20V Turbo quattro, με 220 ίππους, επιτυγχάνοντας επιτάχυνση 0 - 100 χλμ/ώρα σε 6,6 δευτερόλεπτα και τελική ταχύτητα 245 χλμ/ώρα.

Πορεία στους αγώνες

Μετά την κατάργηση του Group B το 1986, η Audi χρησιμοποίησε το 200 quattro στο Παγκόσμιο πρωτάθλημα ράλλυ. Το αυτοκίνητο ωστόσο δεν ήταν τόσο ανταγωνιστικό όσο τα προηγούμενα Quattro, ενώ η εργοστασιακή ομάδα συμμετείχε σε μόλις τέσσερις αγώνες και συγκεκριμένα στα Ράλι Μόντε Κάρλο, Σαφάρι, Ακρόπολις και των 1000 Λιμνών στη Φινλανδία. Παρόλα αυτά, οι εργοστασιακές συμμετοχές είχαν καλά αποτελέσματα, όπως η πρώτη θέση του Χάνου Μίκολα και η δεύτερη του Βάλτερ Ρερλ στο Ράλι Σαφάρι, η τρίτη θέση του Ρερλ στο Μόντε Κάρλο και η τρίτη θέση του Μίκολα στο Ακρόπολις. Την ίδια χρονιά, η Audi αποφάσισε να αποσυρθεί από τα ράλι, ενώ το 200 Quattro συνέχισε να χρησιμοποιείται και στο πρωτάθλημα του 1988 από ιδιώτες οδηγούς.
Μετά την απόσυρση από το παγκόσμιο πρωτάθλημα ράλι, η Audi στράφηκε στους αγώνες πίστας και συγκεκριμένα στο πρωτάθλημα Trans-Am στις ΗΠΑ. Εκεί αγωνίστηκε με το 200 quattro Trans-Am, το οποίο ήταν πρωτοποριακό για τα δεδομένα του πρωταθλήματος, με τετρακίνηση και πεντακύλινδρο κινητήρα turbo 2.1 λίτρων. Το 200 quattro Trans-Am οδήγησαν οι Γερμανοί Βάλτερ Ρερλ και Χανς-Γιοάχιμ Στούκ και ο Αμερικανός Χάρλεϊ Χέιγουντ. Ήδη από την αρχή του πρωταθλήματος είχε φανεί η δυναμική των Audi και έτσι οι τεχνικοί κανονισμοί άλλαζαν συνεχώς, ώστε να περιορίσουν τα αυτοκίνητα της Audi. Παρόλα αυτά η Audi πήρε συνολικά 8 νίκες σε 13 αγώνες, 4 με τον Στούκ και από 2 με τους Χέιγουντ και Ρερλ, κερδίζοντας το πρωτάθλημα κατασκευαστών, ενώ ο Χέιγουντ κατέκτησε το πρωτάθλημα οδηγών. Μετά την σεζόν του 1988, οι κανονισμοί του Trans-Am άλλαξαν. Συγκεκριμένα απαγορεύτηκε η χρήση τετρακίνησης, ενώ επιτρεπόταν η συμμετοχή στο πρωτάθλημα μόνο σε εγχώριους κατασκευαστές. Έτσι, η Audi άφησε το Trans-Am και στράφηκε στο πρωτάθλημα IMSA GTO.
BBC Γιόρκσαϊρ

Διαδίκτυο

Ο φορέας παρέχει και τοπικές ειδήσεις μέσω διαδικτύου.
1348 Μισέλ

Φυσικά χαρακτηριστικά

Η μέση διάμετρος του Μισέλ εκτιμάται σε 17 περίπου χιλιόμετρα. O φασματικός τύπος του είναι SI (λιθώδης). Ο Μισέλ περιστρέφεται γύρω από τον εαυτό του μία φορά κάθε 8 ώρες και 6 λεπτά.
Γ.Σ. Ηλιούπολης (σύλλογος Θεσσαλονίκης)

Ορφέας Ηλιούπολης

Ήταν ο αρχαιότερος σύλλογος της συνοικίας, ιδρύθηκε το 1961 και μέχρι το 2000 που συγωνεύτηκε με την ΑΕ Ηλιούπολης, εκτός του ποδοσφαιρικού τμήματος που συμμετείχε στο πρωτάθλημα της ΕΠΣ Μακεδονίας απο την περίοδο 1963-64, διατηρούσε τμήματα πετοσφαίρισης και καλαθοσφαίρισης.

Αστραπή Ηλιούπολης

Ιδρύθηκε τη δεκαετία του 70 και από την περίοδο 1971-72 συμμετείχε στο πρωτάθλημα της ΕΠΣ Μακεδονίας , αρχικά ως «Αστραπή Κυψέλης» και απο το 1990 ως «Αστραπή Ηλιούπολης», καταφέρνοντας να φτάσει και στην κορυφαία κατηγορία τη διετία 1991-1993.

Αναγέννηση Άνω Ηλιούπολης

Η Αναγέννηση ήταν ο νεότερος σύλλογος με έτος ίδρυσης το 1984, αλλά η πιο «επιτυχημένη» στο ποδόσφαιρο, καθώς το 1990 κατάφερε να προβιβαστεί στη Δ΄ Εθνική και να αγωνιστεί για δυο περιόδους (1990-91 και 1991-92)

ΑΕ Ηλιούπολης

Με τη συγχώνευση της Αστραπής και της Αναγέννησης το 1994 δημιουργήθηκε η ΑΕ Ηλιούπολης με στόχο να πρωταγωνιστήσει στο πρωτάθλημα της ΕΠΣΜ. Οι δυο σύλλογοι αγωνίστηκαν στο πρωτάθλημα του 1994-95 με τα προηγούμενα ονόματά τους (στη Β κατηγορία η Αστραπή και στην Α η Αναγέννηση) και από την περίοδο 1995-96 ξεκίνησε και τυπικά η πορεία της ΑΕ Ηλιούπολης στην Α κατηγορία.

ΓΣ Ηλιούπολης

Μετά από μια διετία στη 2η κατηγορία της ΕΠΣΜ το 2000-2002, ο ΓΣ Ηλιούπολης επανέρχεται στην Α1 πια και για μια τριετία τερματίζει συνεχώς στην πρώτη 6αδα του πρωταθλήματος. Την περίοδο 2005-06 καταλαμβανοντας τη 2η θέση κερδίζει και την άνοδο στη Δ΄ Εθνική όπου θα παραμείνει για τρεις συνεχόμενες περιόδους. Από το 2009 αγωνίζεται στο πρωτάθλημα της ΕΠΣΜ.
Γαλαρινός Χαλκιδικής

Ιστορικά στοιχεία

Στον οικισμό ανεγέρθηκε μνημείο προς τιμήν του Στάμου Χάψα και των αγωνιστών του που έπεσαν στη μάχη με τους Τούρκους το 1821, κατά την Επανάσταση της Χαλκιδικής. Σπουδαίος Γαλαρινιώτης αγωνιστής της Ελληνικής επανάστασης του 1821 ήταν ο οπλαρχηγός Δημήτριος Βασιλείου που με το μικρό σώμα του (αποτελούμενο από 30 οπλίτες) και υπό τις γενικές οδηγίες του Κωνσταντίνου Δουμπιώτη πήρε μέρος σε πολλές μάχες στη νότια Ελλάδα. To μοναστήρι της Αγίας Αναστασίας της Φαρμακολυτρίας βρίσκεται βόρεια του χωριού.
Δασοκράταιγος

Περιγραφή

Ο δασοκράταιγος είναι θάμνος πολύκλαδος, αγκαθωτός, φυλλοβόλος, μέχρι 4 μ. ύψος. Φύλλα μέχρι 4 εκ, πτερόλοβα επιμήκη-ωοειδή ή αναστρέψιμα, με απότομη ή οξεία κορυφή, στενή εριώδη και σφηνοειδή βάση και μίσχο μικρό και λεπτό. Φέρει λοβούς συνήθως πέντε, οδοντωτούς στην άκρη. Τα φύλλα σκεπάζονται από πυκνό χνούδι. Μπουμπούκια γενικά κωνικά, μήκους 3 χιλιοστών. 
Ταξιανθίες πυκνές, με άνθη λευκά, διαμέτρου 1,5-2 εκ. που βγαίνουν ανά 4 έως 18, τα οποία διαθέτουν 2-6 στύλους. Οι καρποί είναι σφαιρικές δρύπες, πορτοκαλόχρωμες, με διάμετρο μέχρι 2 εκ. Ανθίζει την περίοδο Μαΐου - Ιουλίου. Οι καρποί βγαίνουν τον Σεπτέμβριο.

Εξάπλωση και βιότοπος

Η φυσική εξάπλωση του δασοκράταιγου περιλαμβάνει την Τουρκία, την Αρμενία, τη Γεωργία, την Ουκρανία (συμπεριλαμβανομένης της Κριμαίας ), την Αλβανία, την Ελλάδα, τη Σικελία, τις χώρες της πρώην Γιουγκοσλαβίας και την Ισπανία (1).  Βρέθηκε επίσης στη Ρωσία και στο Βόρειο Καύκασο. Συναντάται σε πετρώδεις πλαγιές, ξέφωτα δασών και υποαλπικά λιβάδια, σε υψόμετρο 700-2050 μέτρων.
Στην Ελλάδα ζει στα ορεινά δάση της ηπειρωτικής χώρας και σε μερικά νησιά του Βόρειου και Ανατολικού Αιγαίου.
Ματίγια Σπόλιαριτς

Σταδιοδρομία σε συλλόγους

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Διεθνής σταδιοδρομία

Έκανε το ντεμπούτο του για την Εθνική Κύπρου στις 21 Μαρτίου 2019, σε έναν αγώνα για τα προκριματικά του Ευρωπαϊκού Πρωταθλήματος 2020 εναντίον του Σαν Μαρίνο, ως αντικαθιστώντας το Φώτη Παπούλη στο 54ο λεπτό.

Προσωπική ζωή

Είναι ο γιος του πρώην παίκτη του Απόλλωνα Λεμεσού και Κύπριου διεθνή μέσου Μιλένκο Σπόλιαριτς και έχει δύο αδέλφια, τους Αλεξάντερ και Ντανίλο.
Σύνδεσμος Ακαδημαϊκών Εκδοτών Ανοικτής Πρόσβασης

Αποστολή

Η αποστολή του OASPA είναι να υποστηρίζει και να εκπροσωπείι τα συμφέροντα εκδοτών ανοικτής πρόσβασης σε όλα τα επιστημονικά και ακαδημαϊκά πεδία, και να συνηγορεί υπέρ των περιοδικών ανοικτής πρόσβασης. Γα αυτόν τον σκοπό, παρέχει forum για επαγγελματική ανταλλαγή πληροφοριών σε ζητήματα δημοσίευσης με ανοικτή πρόσβαση σε ακαδημαϊκό πλαίσιο, εμπλέκεται σε ζητήματα προτυποποίησης, αναγνωρίζει και προωθεί τις καλύτερες πρακτικές για ακαδημαϊκή επικοινωνία μέσω της ανοικτής πρόσβασης και στηρίζει της διαρκή ανάπτυξη εκδοτικών μοντέλων και βιώσιμης επιχειρηματικότητας.

Δραστηριότητες

Ο OASPA οργανώνει ετήσιο Συνέδριο για τις Ακαδημαϊκές Εκδόσεις Ανοικτής Πρόσβασης. Το συνέδριο καλύπτει ολόκληρο το φάσμα των εκδόσεων ανοικτής πρόσβασης, στο οποίο περιλαμβάνονται μοντέλα επιχειρήσεων, πλατφόρμες εκδόσεων, τρόποι ομότιμης αξιολόγησης και κανάλια διανομής.
OASPA ενθαρρύνει τους εκδότες να χρησιμοποιούν άδειες Creative Commons, ιδιαίτερα την Creative Commons Attribution License (CC-BY), που συνδέεται με τους περισσότερους προσδιορισμούς του "ανοικτό", για παράδειγμα ο ορισμός του ανοικτό από το Open Knowledge Foundation. Ο οργανισμός δραστηριοποιείται σε ζητήματα πέρα από τα περιοδικά ανοικτής πρόσβασης για παράδειγμα με την ανοικτή πρόσβαση σε ακαδημαϊκά έργα που έχουν βραβευθεί με Βραβείο Νομπέλ.

Κριτική

Η κριτική προς τον Σύνδεσμο εστιάστηκε στον αυτοπροσδιορισμένο ρόλο του OASPA's ως «σφραγίδα ποιότητας για τις εκδόσεις ανοικτής πρόσβασης», καθώς δεν συνάδει προφανώς με την εφαρμογή ιδίων κριτηρίων για την προσχώρηση στο σώμα μελών του. Άλλη κριτική έχει καταγραφεί για το γεγονός ότι ο OASPA ιδρύθηκε από την BioMed Central και άλλους εκδότες ανοικτής πρόσβασης, κάτι που οδηγεί σε σύγκρουση ενδιαφέροντος όσον αφορά στην «επικύρωση της έγκρισης» που παρέχει ο OASPA.
Ο OASPA δέχθηκε επίσης κριτική για την προώθηση της χρυσής ανοικτής πρόσβασης με τρόπο που μπορεί να είναι σε βάρος της πράσινης ανοικτής πρόσβασης. Επίσης, ένα μέλος του Συνδέσμου, το Frontiers Media, περιλαμβάνεται στον κατάλογο του Τζέφρι Μπιλ για τις εταιρείες ληστρικής έκδοσης ανοικτής πρόσβασης και τουλάχιστον δύο μέλη, η Hindawi Publishing Corporation και η MDPI, θεωρήθηκαν στο παρελθόν ληστρικές από τον Τζέφρι Μπιλ, αλλά αφαιρέθηκαν από τον κατάλογό του.

Απάντηση στο Ποιός φοβάται την Ομότιμη Αξιολόγηση;

Ως απάντηση στην έρευνα Ποιός φοβάται την Ομότιμη Αξιολόγηση; ο OASPA συγκάλεσε επιτροπή να διερευνήσει τις προϋποθέσεις που οδήγησαν την αποδοχή πλαστού paper από 3 μέλη του. Στις 11 Νοεμβρίου 2013, ο OASPA απέβαλε τους δύο εκδότες, (Dove Medical Press και Hikari Ltd.) που αποδέχθηκαν την πλαστή δημοίευση. Ο Sage Press, που επίσης δέχθηκε πλαστό paper, τέθηκε υπό επιτήρηση επί 6 μήνες. Ο Sage ανακοίνωσε ότι επαναξιολόγησε το περιοδικό που δέχθηκε το πλαστό paper, αλλά δεν προτίθετο να το κλείσει Ο εκδοτικός οίκος ανοικτής πρόσβασης Sage αποκαταστάθηκε ως μέλος στο τέλος της περιόδου αξιολόγησης μετά από αλλαγές στις εκδοτικές διαδικασίες του περιοδικού. Ο Dove Medical Press αποκαταστάθηκε τον Σεπτέμβριο του 2015 μετά από σημαντικές βελτιώσεις στις εκδοτικές διαδικασίες.
Γεωργιανή γλώσσα

Λογοτεχνία

Η λογοτεχνική παράδοση της γεωργιανής γλώσσας είναι μακρά και ξεκινά από τα αρχαία χρόνια. Χιλιάδες έργα κάθε είδους (λογοτεχνικά, επιστημονικά, θρησκευτικά κ.α.) έχουν γραφτεί και μεταφραστεί σ’αυτή. Μάλιστα έχουν σωθεί και μεταφράσεις αρχαίων ελληνικών έργων, τα πρωτότυπα των οποίων έχουν χαθεί.
Βαΐνιους

Βιογραφία

Ήταν μάλλον γιος τού Μπουτβύντας. Αδέλφια του ήταν οι Γκεντιμίνας μέγας δούκας της Λιθουανίας, Βυτένις μέγας δούκας της Λιθουανίας, Μαργκίρις δούκας της Σαμογιτίας και Φιόντορ δούκας τού Κιέβου. 
Λίγα είναι γνωστά γι' αυτόν. Αναφέρεται για πρώτη φορά στις πηγές το 1324. Το 1325 ήδη ως πρίγκιπας τού Πολότσκ, υπέγραψε μία συμφωνία με το Λιβονικό Τάγμα (παράρτημα τού Τευτονικού) και το Νόβγκοροντ.
Σάντα Κρουζ (περιφέρεια της Αρούμπα)

Έκταση

Το Η Σάντα Κρουζ έχει έκταση 41.04 km². Κατατάσσεται μεγαλύτερη από όλες.
Διοικητικές υποδιαιρέσεις του Μαυροβουνίου

Ιστορία

Προηγουμένως το Μαυροβούνιο διαιρούταν σε επαρχίες (srez)
Το 1910 το Βασίλειο του Μαυροβουνίου ήταν χωρισμένο σε 10 περιφέρειες και 56 καπετανίες.
Τζέιμς Μπελούσι

Οικογενειακό Περιβάλλον

Ο Μπελούσι γεννήθηκε στο Σικάγο, της πολιτείας Ιλινόις. Είναι γιος της  Άγκνες Μπελούσι (πατρικό Σάμαρας), αλβανικής καταγωγής και του Άνταμ Μπελούσι, ενός Αλβανού μετανάστη και ιδιοκτήτη εστιατορίου, ο οποίος άφησε το χωριό Qytezë, το 1934 σε ηλικία 16 ετών. Ο Τζιμ μεγάλωσε σε ένα προάστιο του Σικάγο, μαζί με τα άλλα τρία του αδέρφια: Τον μεγαλύτερο Τζον, την αδερφή του Μάριαν και τον μικρότερο αδερφό του Μπίλλυ. Ο Τζιμ Μπελούσι αποφοίτησε από το Κεντρικό Λύκειο Γουίτον(Wheaton Central High School), ύστερα φοίτησε στο Κολλέγιο του ΝτουΠέιτζ(College of DuPage) και αποφοίτησε τελικά από το Νότιο Πανεπιστήμιο Κάρμπονντέιλ του Ιλινόις(Southern Illinois University Carbondale), απ' όπου και πήρε πτυχίο στην Ομιλία και τις Θεατρικές Τέχνες.
HMS Cordelia (1914)

Κατασκευή

Ναυπηγήθηκε στο Pembroke στην Ουαλία. Οι εργασίες ξεκίνησαν την 21η Ιουλίου 1913, η καθέλκυση έλαβε χώρα την 23η Φεβρουαρίου 1914 και το πλοίο ολοκληρώθηκε τον Ιανουάριο του 1915.

Α΄ Παγκόσμιος Πόλεμος

Το Cordelia εντάχθηκε στην 1η Μοίρα Ελαφρών Καταδρομικών του Μεγάλου Στόλου (Grand Fleet) και έλαβε μέρος στη ναυμαχία της Γιουτλάνδης. Από το 1917 μέχρι τον Απρίλιο του 1919 ανήκε στην δύναμη της 4ης Μοίρας Ελαφρών Καταδρομικών του Μεγάλου Στόλου.

Μεταπολεμική περίοδος

Το Ιούνιο του 1919 το Cordelia μεταφέρθηκε στο Devonport και λίγο αργότερα στην εφεδρεία. Τον Ιανουάριο του 1920 εντάχθηκε στην 2η Μοίρα Ελαφρών Καταδρομικών του Στόλο του Ατλαντικού.
Το 1921 το Cordelia μαζί με τα καταδρομικά HMS Caledon, HMS Castor και HMS Curacoa και τα αντιτορπιλικά HMS Vanquisher, HMS Vectis, HMS Venetia, HMS Viceroy, HMS Violent, HMS Viscount, HMS Winchelsea και HMS Wolfhound έπλευσαν στην Βαλτική. Επισκέφθηκαν διάφορες πόλεις, ξεκινώντας από το Ντάντσιχ και συνεχίζοντας στο Μέμελ, την Λιέπαγια, τη Ρίγα, το Ταλίν, το Ελσίνκι, την Στοκχόλμη, την Κοπεγχάγη, το Γκέτεμποργκ και το Όσλο.
Ενώ μαίνονταν ο Ιρλανδικός Εμφύλιος Πόλεμος (1922) το Cordelia πραγματοποίησε περιπολίες στα ανοικτά της Ιρλανδίας. Τον Δεκέμβριο του 1922 αποσύρθηκε και στάλθηκε οριστικά στην εφεδρεία. Το επόμενο έτος πωλήθηκε για σκραπ.